Diari Oficial de la Generalitat Valenciana


Sumari del DOGV 2431, del 19-01-1995 (1995/833591)

ACORD de 20 de desembre de 1994, del Govern Valencià, que aprova definitivament la modificació de la zona comercial, polígon VIII, platja, del Pla General d'Ordenació Urbana de Canet d'En Berenguer.
------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2431

Data del DOGV
:   19-01-1995

Secció del DOGV
:   ALTRES DISPOSICIONS

Número del document
:   1995/833591


Data del document
:   20-12-1994

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 20 de desembre de 1994, del Govern Valencià, que aprova definitivament la modificació de la zona comercial, polígon VIII, platja, del Pla General d'Ordenació Urbana de Canet d'En Berenguer.   
El Govern Valencià, en la reunió del dia 20 de desembre de 1994, adoptà l'acord següent:  
Vist l'expedient relatiu a la modificació de la zona comercial, polígon VIII, platja, del Pla General d'Ordenació Urbana de Canet d'En Berenguer (València).  
Antecedents de fet  
Primer  
El document, el va aprovar inicialment el 30 de desembre de 1992 el ple de l'Ajuntament de Canet d'En Berenguer i, després del període pertinent d'informació pública, en què no s'hi van presentar al·legacions, el va aprovar provisionalment el 14 de maig de 1993.  
Segon  
El projecte consta de memòria informativa i justificativa, plànols d'informació i d'ordenació.  
Tercer  
Canet d'En Berenguer té un Pla General d'Ordenació Urbana aprovat definitivament per la Comissió Provincial d'Urbanisme de 30 d'abril de 1985 i té cinc modificacions al planejament general. Així mateix, té un pla parcial aprovat en la Comissió Provincial d'Urbanisme el 25 de novembre de 1974, els plànols i les ordenances del qual va respectar el planejament general, i va incorporar uns altres complementaris a través d'aquesta figura general.  
Quart  
La modificació afecta el sòl urbà, polígon VIII de la platja, i planteja una distinta ubicació de locals comercials i zona verda i efectua, dins de l'àmbit delimitat, una redistribució del volum comercial.  
Cinqué  
La Comissió Territorial d'Urbanisme de València en la sessió del 22 de desembre de 1993, va acordar emetre un informe favorable sobre l'aprovació definitiva de l'expedient.  
Sisé  
El conseller d'Obres Públiques, Urbanisme i Transports va emetre un informe favorable sobre el projecte mitjançant una resolució de 17 de febrer de 1994.  
Seté  
El Consell d'Estat va emetre dictamen favorable el 27 d'octubre de 1994.  
Fonaments de dret  
Primer  
Respecte del procediment, la tramitació realitzada s'estima correcta d'acord amb el que estableix l'article 114, per remissió del 128.1, del text refós de la Llei sobre el Règim del Sòl i Ordenació Urbana de 1992, i els articles del 125 al 130 del Reglament de Planejament Urbanístic, per remissió de l'article 161.1 del mateix text normatiu. Tanmateix, ja que la modificació afecta una diferent zonificació i ús urbanístic de les zones verdes o espais lliures previstos en el Pla General, constitueix una modificació qualificada de conformitat amb el que estableix l'article 129 del text refós esmentat, i ha de rebre l'informe favorable del conseller d'Obres Públiques, Urbanisme i Transports i el dictamen del Consell d'Estat, abans que el Govern Valencià resolga definitivament.  
Segon  
Quant al fons, aquest projecte pretén reordenar les possibilitats d'edificació en un àrea delimitada i qualificada de zona comercial i zona verda en el polígon VIII del sòl urbà de la zona de la platja del Pla General d'Ordenació Urbana vigent de Canet d'En Berenguer, i concentrar l'edificabilitat i volumetria disponible -que es manté inalterable- en una zona compacta de forma rectangular de 61 metres per 23,89 metres, situada a una distància de cinc metres als límits en l'extrem est i amb una alçada de cornisa de 3,85 metres, dins d'aquesta delimitació poligonal. I, es mantenen els 6.987 metres quadrats destinats a zona verda pública dins de l'àrea delimitada per aquesta actuació. La finalitat social que es persegueix amb la reubicació de l'aprofitament urbanístic és evitar la dispersió i l'excessiva proliferació de xicotets establiments i locals comercials que produesquen efectes perjudicials no desitjats en la zona, però que, al seu torn, puguen tenir cabuda en un únic bloc o edificació. A banda d'això, la modificació és tècnicament correcta i no hi ha impediments legals que n'impedesquen o n'entrebanquen l'aprovació.  
Tercer  
El Govern Valencià és l'òrgan competent per a adoptar la resolució definitiva d'aquest expedient, amb l'informe favorable previ del conseller d'Obres Públiques, Urbanisme i Transports i del Consell d'Estat, en virtut del que disposa l'article 129 del text refós de la Llei sobre el Règim del Sòl i Ordenació Urbana aprovat pel Reial Decret Legislatiu 1/1992, de 26 de juny.  
Vists els preceptes legals esmentats i la resta de normativa aplicable, d'acord amb el Consell d'Estat i a proposta del conseller d'Obres Públiques, Urbanisme i Transports, el Govern Valencià  
ACORDA:  
Aprovar definitivament la modificació de la zona comercial del Pla General d'Ordenació Urbana, polígon VIII, platja, de Canet d'En Berenguer.  
Contra aquest acord, que posa fi a la via administrativa, s'hi pot interposar un recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana, en el termini de dos meses comptadors des del dia de la notificació o publicació d'aquest acord en el Diari Oficial de la Generalitat Valenciana.  
Abans de la interposició del recurs esmentat, serà requisit imprescindible que el recurrent ho comunique al Govern Valencià, de conformitat amb el que estableixen els articles 57.2.f) i 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Tot això, sense perjudici de poder interposar qualsevol altre recurs que s'estime oportú.  
València, 20 de desembre de 1994.  
El conseller secretari del Govern Valencià,  
LUIS BERENGUER FUSTER